Työ- ja elinkeinoministeriö

[kirjaamo@tem.fi](mailto:kirjaamo@tem.fi)

[elina.isoksela@tem.fi](mailto:elina.isoksela@tem.fi)

Asia: HE 35/2018 vp, lausunto

**Hallituksen esitys eduskunnalle laiksi kasvupalveluvirastosta**

**STTK:n lausunnon pääkohdat**

* + - * STTK kannattaa ehdotusta, että TEM:in hallinnonalan nykyistä virastoa KEHA -keskusta ei maakuntauudistuksen yhteydessä pureta, vaan sen asema uutena kasvupalveluvirastona tarkennetaan lainsäädäntömuutoksin.
      * STTK edellyttää, että kasvupalveluviraston johtokuntaan nimetään valtionhallinnon omien henkilöstöpoliittisten linjausten mukaisesti viraston henkilöstön edustus.
      * STTK pitää hyvänä, että KEHA-keskuksen palveluksessa nyt olevien ja lakiehdotuksessa mainittujen tehtäviä hoitavien virkamiesten ja työntekijöiden palvelussuhteet jatkuvat keskeytyksittä ja entisin ehdoin. Lisäksi nykyisen palkkausjärjestelmän soveltaminen jatkuu.
      * Kyseessä on viraston nimen muuttaminen ja viraston toimintojen uudelleenjärjestäminen, mikä tulisi todeta lakiehdotuksessa nykyistä selvemmin.
      * STTK pitää hyvänä sitä, että valtio varmistaa monipaikkaisen työskentelyn jatkumisen kasvupalveluvirastossa. Tämä tulisi todeta myös asetuksessa.

* + - * Tärkeää on varmistaa, että julkisten palvelujen digitalisoinnissa on tarjolla kattavasti myös vaihtoehtoisia palvelukanavia, joiden avulla asiointi voidaan tehdä henkilökohtaisesti ja/tai manuaalisesti.

**Kasvupalveluvirasto**

Esitys täydentää 5.4.2018 eduskunnalle annettua hallituksen esitystä laiksi alueiden kehittämisestä ja kasvupalveluista ja eräiksi siihen liittyviksi laeiksi (HE 35/2018 VP). Täydennys koskee lain 39 §:n 3 momentissa avoimeksi jääneitä kysymyksiä, joita ovat tiettyjen TEM:n hallinnonalan maksatustehtävien sekä kasvupalvelujen digitalisaation kehittämis- ja ylläpitotehtävien järjestäminen.

Kasvupalveluviraston toimialaksi ehdotetaan valtion ja maakuntien yhteisiä maksatusasioita, valtion ja maakuntien yhteisiä tukipalveluja ja yhteistä asiakaspalvelua. Kasvupalveluvirasto hoitaisi maakuntien myöntämien palkkatukien, strattirahojen ja työolosuhteiden järjestämistukien maksamisen. Alueiden kehittämisestä ja kasvupalveluista annetun lain 31§:n mukaan TEM järjestää valtion ja maakuntien yhdessä käyttämät tietojärjestelmät ja alustat, jotka se tilaisi kasvupalveluvirastolta. Virasto tuottaisi palvelut itse ja hankkisi niitä palveluntuottajilta (KasvuDigi-tehtävät). Virasto maksaisi kotoutumista edistävän lain mukaiset valtion korvaukset maakunnille ja kunnille kotoutumistoimenpiteistä.

Maakuntien yleiskatteellinen rahoitus tuottaa todennäköisesti monia ongelmia palvelujen yhdenvertaisuudelle maan eri osissa ja eri palveluntarvitsijoiden ryhmissä, koska se antaa maakunnille vapaat kädet toteuttaa vain niitä palveluja ja tehtäviä, joita itse katsovat tarpeelliseksi tai kohdentaa määrärahat pääosin vain joihinkin palveluihin. STTK pitää hyvänä, että ainakin maksatustehtävät ja digitaalisten järjestelmien kehittäminen ja ylläpito keskitetään kasvupalveluvirastoon. Tällä voidaan tehostaa maksatustehtäviä, turvata asiakkaiden yhdenvertaisuus, sekä yhdenmukaiset käsittelyajat ja käytänteet.

STTK kannattaa ehdotusta, että TEM:in hallinnonalan nykyistä virastoa KEHA -keskusta ei maakuntauudistuksen yhteydessä pureta, vaan sen asema uutena kasvupalveluvirastona tarkennetaan lainsäädäntömuutoksin.

Virastolla olisi johtokunta, joka käsittelisi viraston toimialan kehittämistä ja tekisi sitä koskevia aloitteita. Johtokunnan tehtävistä, kokoonpanosta ja toimikaudesta säädettäisiin asetuksella. Johtokunnassa olisi myös maakuntien ja Uudenmaan kasvupalvelujen järjestämisestä vastaavan kuntayhtymän edustus valtion edustajien lisäksi.

STTK edellyttää, että johtokuntaan nimetään valtionhallinnon omien henkilöstöpoliittisten linjausten mukaisesti viraston henkilöstön edustus.

STTK pitää tärkeänä, että laissa säädettäisiin kasvupalveluviraston asiakasneuvottelukunnasta.

**Henkilöstön asema kasvupalveluviraston perustamisessa**

STTK pitää hyvänä, että KEHA-keskuksen palveluksessa nyt olevien ja lakiehdotuksessa mainittujen tehtäviä hoitavien virkamiesten ja työntekijöiden palvelussuhteet jatkuvat keskeytyksittä ja entisin ehdoin, kuten maakuntauudistuksen henkilöstöhallinnolliset peruslinjaukset edellyttävät. Lisäksi nykyisen palkkausjärjestelmän soveltaminen jatkuu. Kyseessä on siis viraston nimen muuttaminen ja viraston toimintojen uudelleenjärjestäminen, mikä tulisi todeta lakiehdotuksessa nykyistä selvemmin.

STTK pitää hyvänä sitä, että valtio varmistaa monipaikkaisen työskentelyn jatkumisen kasvupalveluvirastossa. Tämä tulisi todeta myös asetuksessa.

Henkilöstön tehtäviin tulevat mahdolliset muutokset on suunniteltava mahdollisimman ajoissa ja pitkällä tähtäimellä yhdessä henkilöstön edustajien kanssa ja yhteistoimintalain määräyksiä noudattaen. Suurimpien henkilöstöryhmien edustajien tulee voida osallistua monipuolisesti myös uusien toimintojen suunnitteluun, ei vain yt-minimivelvoitteen täyttämiseen.

Henkilövalinnoissa ja tehtävien sisällöistä päätettäessä on noudatettava tasa-arvolakia ja tasa-arvoista kohtelua tukevia toimintatapoja.

**Kustannusten arviointi**

Viraston resursointitarvetta ja siihen liittyviä kustannusvaikutuksia on maakuntien yleiskatteellisen rahoituksen vuoksi vaikea ennustaa. Lakiehdotuksen vaikutusarviossa todetaan, että kasvupalvelujen tietohallintopalveluja koskevat tehtävät edellyttäisivät todennäköisesti maakuntien hallinnon käynnistyessä nykyistä enemmän resursseja.

Digitaalisten palvelualustojen kehittämisen ja ylläpidon kustannuksia on erittäin hankala arvioida, sillä tähän mennessä useimmissa julkisten palvelujen kokeiluissa määrärahan lopullinen tarve on aina ylittänyt huomattavasti alkuperäiset arviot. Onnistunut monen erilaisen viranomaistehtävän asiakaspalveluiden digitalisointi vaatii hyvää suunnittelua, tietoturvan varmistamista ja käyttäjien osaamisesta huolehtimista. Uusien työmenetelmien ja toimintatapojen omaksuminen käytäntöön vie vuosia, ja edellyttää, että niille on täysi johdon tuki sekä kannusteet ja oikeus oppia työaikana.

Tärkeää on varmistaa, että julkisten palvelujen digitalisoinnissa on tarjolla kattavasti myös vaihtoehtoisia palvelukanavia, joiden avulla asiointi voidaan tehdä henkilökohtaisesti ja/tai manuaalisesti. Henkilökohtainen palvelu on rakennettava alusta lähtien sisälle kaikkiin digitaalista asiakkuutta tavoitteleviin palvelukonsepteihin, jotta vältytään asiakkaille oikeanlaisen palvelumallin puutteesta johtuvista hankaluuksista ja lisäkustannuksista, ja palvelut olisivat heti yhdenvertaisesti niitä tarvitsevien saatavilla.

Toimihenkilökeskusjärjestö STTK ry

Lisätietoja Leila Kurki

asiantuntija, työelämä ja innovaatiot

[leila.kurki@sttk.fi](mailto:leila.kurki@sttk.fi)